Københavns Kommune placerer nu en bruttoliste med omkring 30 mulige byggegrunde foran politikerne på Rådhuset og giver dem en opgave af den slags, der med statsgaranti vil kunne udløse mange nye borgerprotester: Vælg en eller flere grunde i København, der skal bebygges med boliger, for at skaffe penge til metrobyggeriet.

Sidste år opgav et politisk flertal deres egen plan om at bygge 2.500 boliger på den såkaldte Strandeng på Amager Fælled efter massive protester mod at ødelægge den unikke natur.

I stedet bad de embedsmændene om at kigge hele kommunens beholdning af byggegrunde igennem. Det har embedsmændene nu gjort.